Worcester F 80 Distinctiones

178 Passio passionibus non meretur

Passio.[[1]](#footnote-1) Passionibus non meretur nisi pacienter tollerentur.

¶ Mirabile non est quod iustus iudex[[2]](#footnote-2) ordinat culpa in penam, sed valde mirandum est quod Deus Pater ordinat culpam serui in penam Filii sui, Rom. 8[:32]: *Proprio Filio suo non pepercit, sed pro nobis omnibus tradidit illum*. Ecce hic plura motiua amoris[[3]](#footnote-3) erga Patrem celestem. Nam tradidit, non abscondit, non vendidit filium. Non angelum, non seruum suum

/fol. 277ra/

proprium, non alienum, non adoptiuum. Pro nobis, non pro angelis. Sicut origines sompniant omnibus non pro vno tantum. Non pepercit illi a passione, ut parceret nobis. Quomodo ergo non omnia cum ille nobis donauit, immo omnia et infima, id est, temporalia in sustentamentum media, scilicet, spiritualia ad merendum supprema, id est, celestia ad fruendum.

¶ Item Bernardus, dedit nobis corpus cum membris, animam cum potentiis, mundum cum contentis, Filium cum tormentis, gratiam cum sacramentis.

¶ Item, Ambrosius, auctor pietatis in cruce pendens officia diuidebat, scilicet, persecutionem apostolis, pacem discipulis, corpus Iudeis, Patri spiritum, Paranimphum virgini, paradisum latroni, infernum peccatoribus, crucem Christianis penitentibus commendans. Item, Job 16[:18-19]: *Hæc passus sum* ab eis *absque iniquitate manus meæ, cum haberem mundas ad Deum preces.* Ecce hic passionis vehemencia, *Hec passum sum*, scilicet, grauia et virilia. Pacientis innocencia quia, *Absque iniquitate* mea. Mira in paciendo paciencia cum dicitur quia habebat *preces mundas,* et sequitur, *terra*, id est, ecclesia propter causas. Predicans infra capitulo[[4]](#footnote-4) *terra*. Ne operias sanguinem, immo pocius ad memoriam cunctorum deducas, [1] Pet. 2[:21]: *Christus passus est pro nobis, vobis relinquens exemplum ut sequamini,* etc. Item Luc. 22[:15]: *Desiderio desideraui hoc pascha manducare vobiscum*,[[5]](#footnote-5) antequam patiar. Non fuit conueniens vt semper et simul nobiscum foret Christus presencia corporali et presencia sacramentali nec quod semper deesset vtroque modo. Ideo imminente passione in qua erat futurus absens sub specie corporali, subinstituit sacramentum in quo manet sub specie sacramentali. Vere magnum est dare sua, magis dare suos, sed maximum dare seipsum. Sic Christus dedit sua temporalia in alimoniam, suos angelos in custodiam, semetipsum in cibum et redempcionem. Vnde Bernardus, O bone Jesu, quam dulciter cum hominibus conuersatus es. Quam largiter magna largitus es. Quam grauiter pro nobis aspera passus es. Dura quidem verba, duriora verbera, sed durissima crucis tormenta. Nam Christus passus est grauiter et quantum doloris ad intencionem. Quanto enim complexio est tenerior et melior, etas robustior, spiritus innocencior, tanto diuisio corporis et anime amarior et

/fol. 277rb/

dolor grauior, quod fuit in Christo, Tre. 1[:12]: *O vos omnes qui transitis per viam, attendite,* etc. Sed heu quia nos pro ipso nolumus quicquam durum pati.

¶ Secundo, passus est grauiter quia multipliciter et hoc quantum ad omnes sensus quam ad omnia membra, Psal. [21:17-18]: *Foderunt manus meas et pedes meos*; clauis penetrando *dinumeraverunt omnia ossa mea*, id est, dinumerabilia fecerunt corpus extendendo, Matt. 16[:21]: *Cepit Jesus ostendere discipulis* quod *oporteret* Filium hominis *multa pati*, etc. Vnde Bernardus, memor ero, quamdiu vixero, laborum quos protulit in predicando, fatigacionum in discurrendo, vigiliarum in orando, temptacionum in ieiunando, lacrimarum in compaciendo, insidiarum in colloquendo, postremo et communicorum in paciendo. Ideo [1] Pet. 1[:11] dicitur pluraliter, *Spiritus Christi, pronuncians que in Christo sunt passiones*, *et posteriores glorias*. Sed heu quia superbi in hoc mundo habent priores glorias et posteriores passions. Exemplum in diuite et Lazaro, Luc. 16[:22].

¶ Tercio, passus est perseueranter quia vsque in finem, Phi. 2[:8]: *Factus* *obediens usque ad mortem*. Heb. 2[:10]: *Decebat eum, propter quem, et per quem omnia*, etc., *qui multos filios in gloriam adduxerat*, id est, adducere ordinauerat, quasi, tribus diebus. Quo primo de non esse adducento in esse nature. Secundo, de malo culpe ad esse gratie.[[6]](#footnote-6) Tercio, de esse glorie ad esse glorie, auctorem glorie, per passionem consummari. Vnde Bernardus, hiis quatuor virtutum geminis quatuor cornua crucis adornantur, id est, caritas supereminent, a dextris obediencia, a sinistris patientia, radix virtutum humilitas in profundo.

¶ Ex passione Christi multa vtilitas prouenit. Primo glorificacio diuinei corporis, sicut ciuis postquam multam tribulacionem surrexit gloriousum, Luc. 24[:26]: *Nonne oportuit Christum pati*, etc. [2] Cor. 1[:5]: *Sicut abundant Christi passiones in nobis ita per* Jesum *Christum abundat consolacio nostra.* Vt sic respondeat numerus numero, causa cause, subjectum subjecto.

¶ Quantum enim fuit de aqua in hidriis tantum fuit postmodum de vino, sicut habetur Joan. 2[:7-9].

¶ Secundo est redempcio generis humani pignus redimitur per eum qui debet et potest. Homo debebat condignam penam soluere pro culpa sed non potuit. Ideo decuit vt homo Deus pateretur ad hoc quod homo peccator redimeretur, Heb. vltimo [13:12]: Christus *vt per suum sanguinem* mundaret *populum extra portam passus est*. Exeamus igitur ad eum extra castra, id est, extra carnalia desi-

/fol. 277va/

deria, scilicet, fide ducente, spe tumulante, caritate vniente improperium eius portantes, id est, mutacionem crucis. Nam que quondam fuit improperiosa nunc effecta est gloriosa. Nam secundum Augustinum, crux que fuit supplicium latronum, iam transiit ad frontes imperatorum.

¶ Tercio est vendicacio vite eterne. Res enim iuste empta est ipsius emptoris. Sic homo redemptus a Deo, [1] Pet. 4[:1]: *Christo in carne passo*. Item Christus passus est pro iniustis [1] Pet. 3[:18]: *Christus semel pro peccatis nostris mortus est, iustus pro iniustis*, ab iniustis. Job. 16[:12]: *Conclusit me Deus* cum iniusto apud iniustum. Matt. 27[:38]: *Crucifixi sunt cum eo duo latrones*.

1. Passio ] Lambeth begins: Passionibus non merentur…. [↑](#footnote-ref-1)
2. iudex ] *add.* non F 80. [↑](#footnote-ref-2)
3. amoris ] Lambeth, F 128 *corr.* amorem F 80. [↑](#footnote-ref-3)
4. infra capitulo ] F 80, Lambeth, referring to the next verse in Job 16:19. [↑](#footnote-ref-4)
5. vobiscum ] *add.* vobiscum F 80. [↑](#footnote-ref-5)
6. gratie ] Lambeth, F 128 *corr*. glorie F 80. [↑](#footnote-ref-6)